মির্জা গিয়াস বেগ

**মির্জা গিয়াস বেগ** (;  – জানুয়ারি ১৬২১), যিনি তার উপাধি **ইতিমাদ-উদ-দৌলা** () নামেও পরিচিত, ছিলেন মুঘল সাম্রাজ্যের একজন গুরুত্বপূর্ণ কর্মকর্তা। তার সন্তানদের মধ্যে মুঘল সম্রাটদের সেনাপতি, পত্নী এবং মাতারা অন্তর্ভুক্ত ছিলেন।

তেহরানে জন্মগ্রহণকারী মির্জা গিয়াস বেগ কবি এবং উচ্চপদস্থ কর্মকর্তাদের একটি পরিবারের সদস্য ছিলেন। তবুও ১৫৭৬ সালে তার পিতার মৃত্যুর পর তাদের ভাগ্য বিপর্যয়ের মুখে পড়ে। তার অন্তঃসত্ত্বা স্ত্রী আসমাত বেগম এবং তিন সন্তানসহ তারা ভারতে অভিবাসন করেন। সেখানে মুঘল সম্রাট আকবর (রাজত্বকাল ১৫৫৬-১৬০৫) তাকে গ্রহণ করেন এবং নিজের অধীনে নিযুক্ত করেন। আকবরের শাসনামলে মির্জা গিয়াস বেগ কাবুল প্রদেশের কোষাধ্যক্ষ হিসেবে নিযুক্ত হন।

আকবরের পুত্র ও উত্তরসূরি জাহাঙ্গীরের (রাজত্বকাল ১৬০৫–১৬২৭) শাসনামলে তার প্রভাব আরও বৃদ্ধি পায়। ১৬১১ সালে জাহাঙ্গীর তার কন্যা নূর জাহানকে বিবাহ করেন এবং মির্জা গিয়াস বেগকে তার প্রধানমন্ত্রী হিসেবে নিযুক্ত করেন। ১৬১৫ সালের মধ্যে মির্জা গিয়াস বেগ অভাবনীয় উচ্চতায় পৌঁছে যান। তাকে ৬,০০০ মনসবদার মর্যাদা প্রদান করা হয় এবং একটি পতাকা ও ড্রাম ব্যবহারের অনুমতি দেওয়া হয়, যা সাধারণত কেবল বিশিষ্ট রাজপুত্রদের জন্য সংরক্ষিত ছিল।

## পরিবার
মির্জা গিয়াস বেগ তেহরানের অধিবাসী ছিলেন। তিনি ছিলেন খাজা মোহাম্মদ-শরিফের কনিষ্ঠ পুত্র। শরিফ ছিলেন একজন কবি এবং মোহাম্মদ খান তেকেলু ও তার পুত্র তাতার সুলতানের উজির, যারা সাফাভি শাসনামলে খোরাসান প্রদেশের গভর্নর ছিলেন। মোহাম্মদ-শরিফ পরবর্তীতে শাহ তাহমাস্পের (রাজত্বকাল ১৫২৪–১৫৭৬) অধীনে সাত বছর ধরে ইয়াযদ, আবরকুহ এবং বিয়াবানাকের উজির হিসেবে দায়িত্ব পালন করেন। এরপর তিনি ইস্পাহানের উজির নিযুক্ত হন এবং ১৫৭৬ সালে সেখানেই মৃত্যুবরণ করেন। গিয়াস বেগের বড় ভাই মোহাম্মদ-তাহের ওয়াসলি ছিলেন একজন পণ্ডিত ব্যক্তি, যিনি 'ওয়াসলি' ছদ্মনামে কবিতা লিখতেন।

## ভারতে অভিবাসন
গিয়াসের পিতার মৃত্যুর পর তার পরিবার চরম দুর্দশার মধ্যে পড়ে। পরিবারের ভাগ্যোন্নয়নের আশায় গিয়াস বেগ ভারতে চলে আসার সিদ্ধান্ত নেন, কারণ তখন সম্রাট আকবরের দরবার ক্রমবর্ধমান বাণিজ্য, শিল্প ও সংস্কৃতির কেন্দ্র হিসেবে পরিচিত ছিল। যাত্রাপথে ডাকাতরা তাদের আক্রমণ করে এবং তাদের সম্বলটুকুও কেড়ে নেয়।

যাত্রার বাকি পথ কেবল দুটি খচ্চর সম্বল করে গিয়াস বেগ তার অন্তঃসত্ত্বা স্ত্রী এবং তিন সন্তান (মোহাম্মদ-শরিফ, আসফ খান এবং এক কন্যা) পশুর পিঠে পালাক্রমে চড়ে পাড়ি দিতে বাধ্য হন। পরিবারটি কান্দাহারে পৌঁছালে আসমাত বেগম তাদের দ্বিতীয় কন্যার জন্ম দেন। পরিবারটি এতটাই নিঃস্ব ছিল যে নবজাতক শিশুটির লালন-পালন করতে পারবে না বলে আশঙ্কা করছিল। ভাগ্যক্রমে বণিক মালিক মাসুদের নেতৃত্বে একটি কাফেলা তাদের আশ্রয় দেয়, যিনি পরবর্তীতে গিয়াস বেগকে সম্রাট আকবরের অধীনে কাজ খুঁজে পেতে সহায়তা করেছিলেন। শিশুটি পরিবারের ভাগ্যে পরিবর্তন এনেছে বলে বিশ্বাস করে তার নাম রাখা হয়েছিল মেহের-উন-নিসা, যার অর্থ "নারীদের মধ্যে সূর্য"। গিয়াস বেগ তার পরিবারের প্রথম সদস্য হিসেবে ভারতে আসেননি। তার চাচাতো ভাই আসফ খান জাফর বেগ এবং আসমাত বেগের চাচা মির্জা গিয়াসুদ্দিন আলী আসফ খান আগে থেকেই আকবরের প্রাদেশিক প্রশাসনে নিযুক্ত ছিলেন।

## মুঘল সাম্রাজ্যের অধীনে সেবা
মির্জা গিয়াস বেগকে পরবর্তীতে কাবুল প্রদেশের 'দিওয়ান' (কোষাধ্যক্ষ) নিযুক্ত করা হয়। ব্যবসায়িক সূক্ষ্ম দক্ষতার কারণে তিনি দ্রুত প্রশাসনিক উচ্চপদস্থ কর্মকর্তাদের সারিতে উন্নীত হন। তার চমৎকার কাজের জন্য সম্রাট তাকে 'ইতিমাদ-উদ-দৌলা' (রাষ্ট্রের স্তম্ভ) উপাধিতে ভূষিত করেন। পদোন্নতি এবং আয়ের ফলে গিয়াস বেগ মেহের-উন-নিসার (ভবিষ্যৎ নূর জাহান) জন্য সর্বোত্তম শিক্ষার ব্যবস্থা করতে সক্ষম হন। তিনি আরবি ও ফার্সি ভাষায় পারদর্শী হয়ে ওঠেন। এছাড়াও তিনি শিল্পকলা, সাহিত্য, সঙ্গীত ও নৃত্যেও গভীর জ্ঞান অর্জন করেন।

গিয়াসের কন্যা মেহের-উন-নিসা বেগম (পরবর্তীতে নূর জাহান) ১৬১১ সালে আকবরের পুত্র জাহাঙ্গীরকে বিবাহ করেন। তার পুত্র আবুল হাসান আসফ খান জাহাঙ্গীরের সেনাপতি এবং উত্তরসূরি শাহ জাহানের প্রধান উজির হিসেবে দায়িত্ব পালন করেন।

গিয়াস ছিলেন মুমতাজ মহলের (মূল নাম আরজুমান্দ বানু, আবুল হাসান আসফ খানের কন্যা) দাদা। মুমতাজ মহল ছিলেন সম্রাট শাহ জাহানের স্ত্রী, যার স্মরণে তাজমহল নির্মিত হয়েছিল। জাহাঙ্গীরের পর তার পুত্র শাহ জাহান সিংহাসনে বসেন এবং আবুল হাসান শাহ জাহানের অন্যতম ঘনিষ্ঠ উপদেষ্টা হিসেবে কাজ করেন। শাহ জাহান আবুল হাসানের কন্যা আরজুমান্দ বানু বেগমকে বিবাহ করেন, যিনি তার উত্তরসূরি আওরঙ্গজেবসহ চার পুত্রের জননী ছিলেন। শাহ জাহান মুমতাজ মহলের সমাধি হিসেবে তাজমহল নির্মাণ করেন।

## মৃত্যু ও সমাধি
১৬২১ সালে মুঘল বাহিনী যখন কাশ্মীরের গ্রীষ্মকালীন বাসভবনের দিকে যাচ্ছিল, তখন কাংড়ার নিকটবর্তী স্থানে মির্জা গিয়াস বেগ মৃত্যুবরণ করেন। তার মরদেহ আগ্রায় ফিরিয়ে আনা হয় এবং যমুনা নদীর বাম তীরে সমাহিত করা হয়, যেখানে আজো ইতিমাদ-উদ-দৌলার সমাধি দণ্ডায়মান।

## তথ্যসূত্র

## উৎস

* 
* 
* Keay, John (2000). *India: A History*. Grove Press, New York.
* 
*
* 
* 

বিষয়শ্রেণী:মুঘল অভিজাত
বিষয়শ্রেণী:তেহরানের রাজনীতিবিদ
বিষয়শ্রেণী:১৬২১-এ মৃত্যু
বিষয়শ্রেণী:১৫৪৪-এ জন্ম
বিষয়শ্রেণী:মুঘল সাম্রাজ্যে ইরানি অভিবাসী
বিষয়শ্রেণী:মুঘল সাম্রাজ্যের উজিরে আজম
বিষয়শ্রেণী:১৬শ শতাব্দীর মুঘল সাম্রাজ্যের ব্যক্তি
বিষয়শ্রেণী:১৭শ শতাব্দীর মুঘল সাম্রাজ্যের ব্যক্তি